## Rješenje Agencije za zaštitu tržišnog natjecanja klasa: UP/I 034-03/2013-01/037, urbroj: 580-10/76-2014-081 od 28. listopada 2014.

### NN 130/2014 (5.11.2014.), Rješenje Agencije za zaštitu tržišnog natjecanja klasa: UP/I 034-03/2013-01/037, urbroj: 580-10/76-2014-081 od 28. listopada 2014.

AGENCIJA ZA ZAŠTITU TRŽIŠNOG NATJECANJA

2461

Agencija za zaštitu tržišnog natjecanja na temelju članka 30., članka 31., članka 51. i članka 58. stavka 1. točke 10., u svezi s člankom 13. Zakona o zaštiti tržišnog natjecanja (»Narodne novine«, brojevi: 79/09 i 80/13), u upravnom postupku utvrđivanja sprječavanja, ograničavanja ili narušavanja tržišnog natjecanja zlouporabom vladajućeg položaja, pokrenutom po službenoj dužnosti protiv poduzetnika Vodoopskrba i odvodnja d.o.o., sa sjedištem u Zagrebu, Folnegovićeva 1, na temelju odluke Vijeća za zaštitu tržišnog natjecanja u sastavu: Vesna Patrlj, dipl. iur., zamjenica predsjednika Vijeća, Denis Matić, dipl. iur., mr. sc. Ljiljana Pavlic i mr. sc. Tatjana Peroković, članovi Vijeća, sa sjednice 40/2014., održane 28. listopada 2014., donosi

RJEŠENJE

1. Ukida se privremena mjera određena rješenjima Agencije za zaštitu tržišnog natjecanja klase: UP/I 034-03/2013-01/037, urbroja: 580-05/76-2014-051, od 6. ožujka 2014., te klase: UP/I 034-03/2013-01/037, urbroja: 580-05/76-2014-070, od 10. rujna 2014.

2. Ovo rješenje bit će objavljeno u »Narodnim novinama« i na internetskoj stranici Agencije.

Obrazloženje

I. Agencija za zaštitu tržišnog natjecanja (dalje: Agencija), sukladno članku 51. Zakona o zaštiti tržišnog natjecanja (»Narodne novine«, brojevi: 79/09 i 80/13; dalje: ZZTN), rješenjem klase: UP/I 034-03/2013-01/037, urbroja: 580-05/76-2014-051, od 6. ožujka 2014., odredila je privremenu mjeru poduzetniku Vodoopskrba i odvodnja d.o.o., sa sjedištem u Zagrebu, Folnegovićeva 1 (dalje: Vodoopskrba) u trajanju od 6 (šest) mjeseci od dana dostave navedenog rješenja, a koja mjera je pobliže opisana u izreci predmetnog rješenja.

Rješenjem Agencije klase: UP/I 034-03/2013-01/037, urbroja: 580-05/76-2014-070, od 10. rujna 2014., predmetna privremena mjera produljena je na rok od 3 (tri) mjeseca od dana dostave tog rješenja, odnosno do 12. prosinca 2014.

Podneskom od 5. rujna 2014., Vodoopskrba je u predmetu klase: UP/I 034-03/2013-01/037, pozivajući se na članak 49. ZZTN-a, Agenciji samoinicijativno dostavila konkretan prijedlog za preuzimanje obveze izvršenja određenih mjera i uvjeta te rokova kako bi se otklonili negativni učinci njenog postupanja ili propuštanja postupanja na tržišno natjecanje. Vodoopskrba je taj prijedlog dopunila podnescima od 22. listopada 2014. i 28. listopada 2014.

Riječ je o prijedlogu da Agencija prihvati Vodoopskrbino preuzimanje obveze izmjene Općih i tehničkih uvjeta isporuke vodnih usluga od 19. srpnja 2013. (dalje: OTU), u dijelu koji se tiče ugradnje internih vodomjera i priključenju na AWMR mrežu kod starih zgrada, i to na način da se u cijelosti brišu sporni članci 34. do 40. OTU-a, te da se izmijeni sadržaj teksta članka 32. OTU-a, čime se Vodoopskrba opredijelila za rješenja kakva su bila propisana prije stupanja na snagu spornih odredbi postojećeg OTU-a, a koje su bile povod Agenciji za donošenje privremene mjere protiv Vodoopskrbe.

Budući da smatra kako su predložene mjere, uvjeti i rokovi Vodoopskrbe dostatni za otklanjanje negativnih učinaka i ponovnu uspostavu tržišnog natjecanja na tržištu ugradnje internih vodomjera te usluge očitanja i raspodjele potrošnje (obračuna) po internim mjerilima na području grada Zagreba, grada Samobora, grada Svete Nedjelje te općine Stupnik, Agencija je 28. listopada 2014. donijela rješenje klase: UP/I 034-03/2013-01/037, urbroja: 580-10/76-2014-080, kojim se prihvaćaju predložene mjere, uvjeti i rokovi.

Kako je navedenim rješenjem i preuzimanjem obveze izmjene spornih članaka OTU-a otklonjena opasnost nastanka značajne i nepopravljive štete, kako za alternativne ponuditelje predmetnih usluga, tako i za opravdane interese krajnjih korisnika, u smislu članka 51. ZZTN-a, predmetna rješenja o privremenoj mjeri izgubila su svoju svrhu te je navedenu privremenu mjeru potrebno ukinuti.

II. Slijedom iznijetog, Vijeće za zaštitu tržišnog natjecanja, na sjednici 40/2014., održanoj 28. listopada 2014., na temelju ovlasti iz članka 30. i članka 31. ZZTN-a, a sukladno članku 51. i članku 58. stavku 1. točki 10. ZZTN-a, donijelo je odluku o ukidanju privremene mjere određene Vodoopskrbi rješenjima klase: UP/I 034-03/2013-01/037, urbroja: 580-05/76-2014-051, od 6. ožujka 2014., te klase: UP/I 034-03/2013-01/037, urbroja: 580-05/76-2014-070, od 10. rujna 2014., pa je stoga odlučeno kao u točki 1. izreke ovog rješenja.

Vijeće svoju odluku temelji na činjenici da su rješenjem klase: UP/I 034-03/2013-01/037, urbroja: 580-10/76-2014-080, od 28. listopada 2014., kojim se prihvaćaju mjere, uvjeti i rokovi koje je predložila Vodoopskrba, prestali postojati objektivno opravdani razlozi radi kojih je privremena mjera bila određena tom poduzetniku.

Odredbom članka 59. stavka 2. ZZTN-a, u smislu članka 58. stavka 1. točke 10. ZZTN-a, propisano je kako se rješenje Agencije objavljuje u »Narodnim novinama«, dok će se prema članku 59. stavku 3. ZZTN-a ono objaviti i na internetskoj stranici Agencije.

Slijedom iznijetog, odlučeno je kao u točki 2. izreke ovog rješenja.

UPUTA O PRAVNOM LIJEKU

Protiv ovog rješenja nije dopuštena žalba, ali je dopušteno tužbom pokrenuti upravni spor pred Visokim upravnim sudom Republike Hrvatske.

Klasa: UP/I 034-03/2013-01/037

Urbroj: 580-10/76-2014-081

Zagreb, 28. listopada 2014.

Predsjednik Vijeća za

zaštitu tržišnog natjecanja

Mladen Cerovac, mag. iur., v. r.

Rješenje, NN 130/2014-2461